Trine Mach (SF), 2011-04-29:
SF's ordfører kan desværre ikke være her i dag, så jeg vil hermed fremlægge SF's position.
Enhedslistens beslutningsforslag fremhæver noget meget vigtigt, for er man ikke et menneske, hvis man ikke er dansker?
Kan man ikke blive syg, sulten, kold og træt, hvis man ikke er dansker?
Og kan man ikke dø af kulde, når man ikke er dansker?
Udenlandske hjemløse er overmennesker – eller det skulle man i hvert fald tro med den måde, vi behandler dem på her i Danmark.
De kan åbenbart alt.
De kan sove på gaden i 5 minusgraders frost; de kan gå flere dage uden mad og søvn, og ligesom Supermand bliver de angiveligt aldrig syge.
For hvilken anden grund skulle der være til, at et så velstillet land som Danmark ikke vil hjælpe dem, der er kommet hertil, og som har det allersværest, som er allerlængst nede, og som ikke ved egen kraft kan komme videre?
Der er jo ikke tale om at forvandle Danmark til Europas varmestue, som regeringen højst sandsynligt vil påpege.
Her er sådan set tale om at udføre et minimum af ganske nødvendigt humanitært arbejde.
Der er tale om måske liv eller død.
De udenlandske hjemløse dør på gaderne, hvis vi eksempelvis ikke giver dem lægehjælp eller tag over hovedet, når det er koldest.
Det må simpelt hen aldrig blive en mulighed at dø på gaden i Danmark.
Hjemløshed er ikke for sjov.
Det er ikke en levemåde, folk vælger ud fra en nationalromantisk forestilling om den frie vagabond.
Det er faktisk en barsk og farlig verden, de hjemløse færdes i, men selv de barskeste og farligste er også mennesker og derfor også modtagelige for kulde, sult og træthed. I SF er vi rigtig glade for, at det her beslutningsforslag er kommet.
Vi ønsker nemlig ikke at se flere hjemløse dø på gaden, bare fordi de ikke kan fremvise et dansk pas.
Vi har selv tidligere foreslået en overlevelsesgaranti, netop fordi vi har et cirkulære på området.
Det skal være en garanti for, at når temperaturen falder, skal et par offentlige steder i de store byer åbne dørene for de hjemløse.
Vi skal have et offentligt drevet nødberedskab, der vil tage ansvar for andre mennesker, der har det værre end os i denne sal.
Der skal være tilknyttet frivillige og uddannet sundhedspersonale, og der skal være mulighed for en madras at sove på og et måltid mad i maven.
Derfor er Enhedslistens forslag om at ophæve det cirkulære klart det bedste bud.
Vi skal derudover have en løsning på det her problem på EU-plan.
Det er ikke kun Danmark, der står med et stigende antal udenlandske hjemløse, og derfor ønsker SF, at ministeren i samarbejde med sine europæiske kollegaer går ind i en diskussion om den her situation og så hurtigt som muligt får løst den akutte situation, således at udenlandske hjemløse kan modtage blot en minimal hjælp.
Derfor savner vi i beslutningsforslaget, som det ser ud nu, nogle løsninger, som er mulige på EU-niveau eller i EU-regi.
Sidst, men ikke mindst, skal vi have nogle udslusningssteder for de illegale hjemløse, for selvfølgelig skal illegale hjemløse sendes hjem.
Det har der aldrig været sat spørgsmålstegn ved.
Men når de bliver sendt hjem, skal det ske på en ordentlig og menneskelig måde, og derfor skal vi have nogle udslusningssteder til at huse de hjemløse, indtil de bliver udvist. Indtil videre har vi ikke hørt fra regeringen, hvad den vil gøre for at finde en permanent løsning på problemet, og derfor er vi meget positivt indstillet over for forslaget og glæder os til det videre samarbejde om beslutningsforslaget.